Priopćenja Ureda predsjednika Franje Tuđmana lipanj 1996.


Zagreb, 01.06.1996. 
Predsjednik Republike primio Johna Kornbluma, pomoćnika državnog tajnika SAD
[01.06.1996]

Predsjednik Republike primio je Johna Kornbluma, pomoćnika državnog tajnika SAD.

Kornblum je Predsjednika izvijestio o jučerašnjem razgovoru s Miloševićem, te o pripremama za sutrašnji sastanak u Ženevi. 

Najvažnije je početi pripreme za izbore u Bosni i Hercegovini, te ukloniti Karadžića s vlasti u srpskom entitetu, rekao je Kornblum. 

Predsjednik je rekao da je hrvatsko stajalište da izbore u BiH treba provesti u skladu i rokovima dogovorenim u Daytonu. 

Značajno je da se izbori provedu i za stanje u Federaciji, jer je potrebno formirati federalnu vladu i kantonalne vlasti, rekao je Predsjednik. 

Hrvatska drži da je neophodan ne samo Karadžićev već i Mladićev odlazak sa svih funkcija u srpskom entitetu.

Predsjednik je rekao da je u Ženevi potrebno razgovarati i o procesu mirne reintegracije Podunavlja. 

Zadovoljni smo dosadašnjom provedbom, no sada se pokušavaje stvoriti teškoće generalu Kleinu.

Naše je stajalište da se proces mirne reintegracije Podunavlja ne smije zaustaviti, rekao je Predsjednik.

Uz Predsjednika razgovorima su bili nazočni predstojnik Ureda Predsjednika dr Ivo Sanader, ministar obrane Gojko Šušak, savjetnik Predsjednika za vanjsku politiku dr Željko Matić i pomoćnik ministra vanjskih poslova Hidajet Biščević.

Izvor: http://predsjednik.hr/Zagreb01.06.1996

Zagreb, 03.06.1996. 
Predsjednik Republike primio ministra financija i vanjske trgovine Republike Francuske Yvesa Gallanda
[03.06.1996]

Predsjednik Republike primio je ministra financija i vanjske trgovine Republike Francuske Yvesa Gallanda.

Prenoseći pozdrave francuskog predsjednika Chiraca Predsjedniku, ministar Galland je rekao da je svrha njegovog dolaska, na čelu izaslanstva gospodarstvenika u Hrvatsku povećanje gospodarske suradnje dviju država. 

Predsjednik je rekao da je RH zainteresirana za suradnju s francuskom na svim područjima, jer se, protivno uvriježenom mišljenju u francuskoj javnosti, Hrvatska ne želi jednostrano vezati za bilo koju zemlju te da je velik utjecaj francuske kulture na hrvatsku kulturu i umjetnost.

Predsjednik je rekao da je želja hrvatske Vlade i njega osobno da posjet ministra Gallanda urodi konkretnim rezultatima na gospodarskom planu.

Galland je rekao da mu je poznato da kulturna suradnja dviju zemalja postoji već pet stoljeća, a da su novi poticaj bilateralnim odnosima dali predsjednici Tuđman i Chirac. 

Mi smo sudjelovali u mirovnom procesu a sada želimo sudjelovati u obnovi, rekao je Galland, dodajući da je zadivljen voljom i elanom hrvatskog naroda.

Predsjednik je zaželjevši uspjeh posjeta ministra Gallanda i francuskog gospodarskog izaslanstva Hrvatskoj, rekao da se, preko RH može ostvariti uspješna francuska suradnja s Federacijom BiH. 

Uz Predsjednika razgovorima su bili nazočni predstojnik Ureda Predsjednika dr Ivo Sanader, glavni savjetnik Predsjednika Hrvoje Šarinić, ministar gospodarstva Davor Štern i savjetnik Predsjednika za gospodarstvo Darko Grgurić.

Izvor: http://predsjednik.hr/Zagreb03.06.1996

Zagreb, 07.06.1996. 
Predsjednik Republike primio izaslanstvo Europske Unije koje su vodili Jacques Santer i Lamberto Dini
[07.06.1996]

Predsjednik Republike primio je izaslanstvo Europske Unije koje su vodili Jacques Santer, predsjednik Europske komisije i Lamberto Dini, ministar vanjskih poslova Italije i predsjedavajući ministarskog vijeća Europske Unije.

Ministar Dini je, zahvaljujući Predsjedniku i RH na konstruktivnoj ulozi u mirovnom procesu, izvijestio Predsjednika da su razlozi dolaska u regiju vidjeti kakvo je stanje u provedbi daytonskih sporazuma, posebice kakve su mogućnosti provedbe izbora u Bosni i Hercegovini. 

Dini je rekao da predstavnici EU i kontaktne skupine zastupaju stajalište da je provedba izbora od krucijalnog značenja za uspostavu legalne vlasti u BiH, a da će o datumu izbora odlučiti predstavnici OESS-a.

Dini je dodao da je ohrabren izviješćima iz Mostara, jer će o načinu provedbe izbora ovisiti i ostanak upravitelja EU u gradu. 

Europski povjerenik Santer je rekao da će gospodarska pomoć EU ovisiti o budućim odnosima sa zemljama u regiji, jer je EU zainteresirana za stabilnost i suradnju među zemljama nastalim raspadom bivše Jugoslavije.

Predsjednik je rekao da RH ustraje u dosljednoj provedbi washingtonskih i daytonskih sporazuma te posebice provedba izbora jer će se tako s vlasti ukloniti Karadžić i Mladić i ostali koji su odgovorni za agresiju. 

Moramo biti svjesni da postoje oni koji žele revidirati dayton i ne smijemo dopustiti da takvi pokušaji prevladaju i uspiju, rekao je Predsjednik.

Republika Hrvatska se ne može složiti s balkanskim regionalnim pristupom, jer i povijesno, kulturno, politički i civilizacijski ne pripada Balkanu. 

Hrvatska je dio srednje Europe i Sredozemlja te se želi uključiti u CEFTA-u i ostale srednjeeuropske regionalne institucije, jer jedino tako može imati pozitivnu ulogu u rješavanju krize.

Oživotvorenje Federacije i njeno povezivanje, preko RH, s Europom je u interesu ne samo Hrvatske već i Europe i svijeta, za ostvarenje kojeg cilja je potrebna veća suradnja i odlučnost međunarodne zajednice.

Republika Hrvatska je za normalizaciju odnosa među državama nastalim raspadom bivše Jugoslavije, ali vezanost Hrvatske za balkansku regiju ne bi poslužilo stabilnosti, rekao je Predsjednik. 

Dini je rekao da kao talijan zna da je Hrvatska oduvijek vezana za zapad, a da će stajališta Predsjednika Tuđmana o, za RH, neprihvatljivosti balkanskog regionalnih pristupa prenijeti na ministarskom sastanku EU u ponedjeljak.

Uz Predsjednika susretu su bili nazočni potpredsjedni Vlade i ministar vanjskih poslova dr Mate Granić, predstojnik Ureda Predsjednika dr Ivo Sanader, savjetnik Predsjednika za vanjsku politiku dr Željko Matić, veleposlanik RH pri EU dr Zoran Jašić, pročelnik kabineta Predsjednika Gordan Radin.

Izvor: http://predsjednik.hr/Zagreb07.06.1996

Zagreb, 07.06.1996.-2 
Predsjednik primio izaslanstvo javnog poduzeća "Narodne novine" i nakladničke kuće "Dom i svijet"
[07.06.1996]

Predsjednik republike primio je izaslanstvo javnog poduzeća "Narodne novine" i nakladničke kuće "Dom i svijet". 

Tom prigodom Predsjedniku su Katarina Fuček, Ivan Bekavac iz "Narodnih novina" i Mirko Mađor iz "Doma i svijeta" Predsjedniku uručili prvotisak knjige "Stjepan Radić: Govori u Hrvatskom saboru", izdane u čast 125. obljetnice rođenja Stjepana Radića. 

Uz Predsjednika susretu su bili nazočni dr Ivo Sanader, profesor Anđelko Mijatović i dr Ivan Valent.

Izvor: http://predsjednik.hr/Zagreb07.06.1996_2

Zagreb, 13.06.1996. 
Predsjednik Republike primio generala Jacquesa Paula Kleina
[13.06.96]

Predsjednik Republike primio je generala Jacquesa Paula Kleina, upravitelja prijelazne uprave UN za istočnu Slavoniju, Baranju i zapadni Srijem. 

General Klein je izvijestio Predsjednika o provedbi procesa mirne rentegracije Podunavlja, posebice procesa razvojačenja područja.

Predsjednik je rekao da je zadovoljan radom generala Kleina i njegovom suradnjom s hrvatskom vlašću dodajući da Hrvatska želi da se proces mirne reintegracije završi u okviru mandata prijelazne uprave od godinu dana, jer je to i u interesu lokalnog stanovništva.

Uz Predsjednika razgovorima su bili nazočni potpredsjednik vladedr Ivica Kostović, general zbora Zvonimir Červenko, zamjenica predstojnika Ureda Predsjednika Vesna Škare Ožbolt i Ivica Vrkić.

Izvor: http://predsjednik.hr/Zagreb13.06.1996

Zagreb, 18.06.1996. 
Predsjednik Republike primio Alaina Finkielkrauta, francuskog filozofa i književnika
[18.06.96]

Predsjednik Republike primio je Alaina Finkielkrauta, francuskog filozofa i književnika.

Predsjednik je rekao da je optimist glede uspješne provedbe procesa reintegracije Podunavlja, jer postoje jamstva SAD, a i Beograd priznaje da se radi o hrvatskom državnom teritoriju. 

Uz potporu međunarodne zajednice, posebice Europe i SAD uspješno će se oživotvoriti Federacija BiH, koja će, preko RH, biti povezana sa zapadom, rekao je Predsjednik.

Glede unutarnjopolitičkih pitanja, Predsjednik je rekao da on i HDZ žele ostvariti suradnju sa strankama centra, kako bi se zajamčila dugoročna stabilnost i otklonile postojeće zamisli o povezivanju RH s Balkanom, jer je Hrvatska srednjoeuropska i mediteranska zemlja i povijesno i kulturno i civilizacijski.

Uz Predsjednika razgovoru je bio nazočan predstojnik Ureda Predsjednika dr Ivo Sanader, a u pratnji gospodina Finkielkrauta bio je Neven Šimac.

Izvor: http://predsjednik.hr/Zagreb18.06.1996

Zagreb, 26.06.1996. 
Predsjednik Republike primio Johna Kornbluma, pomoćnika državnog tajnika SAD
[26.06.1996]

Predsjednik Republike primio je Johna Kornbluma, pomoćnika državnog tajnika SAD.

Kornblum je, ističući da se provedba daytonskih mirovnih sporazuma nalazi u odlučnoj fazi, izvijestio Predsjednika o sutrašnjem sastanku foruma Federacije u Sarajevu na kojemu treba riješiti pitanja financijranja i obrane Federacije. 

Predsjednik je rekao da je RH dosljedna u namjeri da se u potpunosti provedu washingtonski i daytonski sporazumi, kao i ženevski dogovor Izetbegovića i Zubaka o zakonu o obrani u federaciji, koji je postignut u nazočnosti Predsjednika Tuđmana i američkog državnog tajnika Christophera, donošenje kojega opstruira bošnjačka strana. 

Ne mogu se stalno tražiti ustupci od hrvatske strane u Federaciji, rekao je Predsjednik. 

Iako nisu stvoreni idealni uvjeti za izbore u Mostaru i cijeloj BiH, Predsjednik je istaknuo potrebu njihova održavanja kako bi se stvorila zakonska struktura za sustav dogovoren u Daytonu.

Uz Predsjednika razgovorima su bili nazočni predstojnik Ureda Predsjednika dr Ivo Sanader, ministar obrane Gojko Šušak, veleposlanik RH u Washingtonu dr Miomir Žužul, pobočnik Predsjednika general bojnik Krešimir Kašpar i pročelnik kabineta Predsjednika Gordan Radin.

Izvor: http://predsjednik.hr/Zagreb26.06.1996